Nazif Rrahmani

Nazif Rrahmani (Lindur më: 1904 në Përlepnicë të Gjilanit) ka qenë një pjesëtar i formacioneve të armatosura shqiptare gjatë viteve 1941–1945 në rajonin e Anamoravës. Ai njihet në historiografinë lokale si një nga pjesëtarët e rezistencës së armatosur shqiptare kundër formacioneve çetnike dhe forcave jugosllave në zonat kufitare të Kosovës së asaj kohe.

Sipas dëshmive familjare dhe rrëfimeve të mbledhura nga djali i tij, Ramiz Nazifi, Rrahmani ka marrë pjesë në përleshje të armatosura në zonat e Kitkës, Velegllavës dhe Sfircës, të cilat në atë periudhë përbënin një vijë të rëndësishme kufitare mes Kosovës dhe Serbisë. Ai mbante lidhje familjare me Mulla Idriz Gjilanin, i njohur në historiografinë shqiptare si figurë e rezistencës së kohës.

Gjatë viteve 1944–1945, territori i Anamoravës dhe qyteti i Gjilanit u përfshinë nga operacione të forcave jugosllave, gjatë të cilave studiues të ndryshëm kanë dokumentuar arrestime, zhdukje dhe vrasje të popullsisë lokale shqiptare. Këto ngjarje janë trajtuar, ndër të tjera, në studimin e Aliriza Selmanit “Lufta e Gjilanit dhe masakrat ndaj popullit shqiptar në dimrin e viteve 1944/45”, botuar në revistën shkencore Gjurmime Albanologjike (Seria e Shkencave Historike, nr. 36, 2006). Ky studim përshkruan rrethanat e dhunës në Rajonin e Anamoravës dhe dokumenton një sërë ngjarjesh që preknin popullsinë civile.

Sipas dëshmive familjare, Nazif Rrahmani ka rënë gjatë përplasjeve të armatosura me forcat serbe në territorin e Kosovës. Ai përshkruhet si pjesëtar i grupimeve lokale që mbrojtën pozicione kufitare bashkë me luftëtarë të tjerë të zonës, si p.sh. Imer Zejnullahu dhe Qamil Bajrami.

Varrimi i bashkëluftëtarit të tij, Imer Zejnullahu, është dokumentuar në fshatin Hogosht më 1942. Informacione më të detajuara mbi veprimtarinë e Rrahmanit mbështeten kryesisht në dëshmi të trashëguara dhe burime gojore, për shkak të mungesës së dokumentacionit arkivor të plotë për këtë periudhë.

 Shiko edhe 

 Burime 

Kategoria:Biografi shqiptare
Kategoria:Lindje 1904